Σκιφιστά (σκιουφιχτά ζυμαρικά) με βούτυρο και ξύγαλο
Ζουμέρα και γεμάτα νοστιμιά χειροποίητα ζυμαρικά από την Κρήτη με μπόλικο βούτυρο και δροσερό ξύγαλο.
1 κιλό αλεύρι μαλακό, 600 ml νερό , 1 κουτ. σούπας αλάτι, 400 γρ. βούτυρο , ξερό τυρί τριμμένο, όπως ξερό ανθότυρο ή μυζήθρα ή κεφαλοτύρι ξύγαλο
Για να φτιάξουμε σκιφιστά (σκιουφιχτά ζυμαρικά) με βούτυρο και ξύγαλο, ξεκινάμε βάζοντας σε μια λεκάνη το αλεύρι με το νερό και το αλάτι και ζυμώνουμε μέχρι να έχουμε ένα λείο και εύπλαστο ζυμάρι – προσθέτουμε το νερό σταδιακά, αναλόγως του πόσο «ζητάει» το αλεύρι.Το αφήνουμε να ξεκουραστεί σκεπασμένο με πετσέτα για μισή ώρα και στη συνέχεια παίρνουμε μπάλες ζύμης σε μέγεθος που να χωράει στην παλάμη μας και πάνω σε αλευρωμένη επιφάνεια τις ρολάρουμε και τις πλάθουμε με τα χέρια μας σε μακρουλά κορδόνια πάχους περίπου όσο ένα δάχτυλο. Κόβουμε την άκρη του μπαστουνιού σε μήκος περίπου 2 εκ. και με τα τρία μεσαία δάχτυλα το πατάμε στο κέντρο του, τραβώντας το και τσουλώντας το προς το μέρος μας για να δημιουργηθεί το χαρακτηριστικό σχήμα του σκιουφιχτού, που ας πούμε μοιάζει κάπως με θαλασσινό κοχύλι.Απλώνουμε τα σκιουφιχτά σε ένα αλευρωμένο ταψί, τα ανακατεύουμε να αλευρωθούν ολόγυρα και τα αφήνουμε να στεγνώσουν στο ψυγείο ξεσκέπαστα για 1-2 ημέρες. Στη συνέχεια, αν δεν τα μαγειρέψουμε αμέσως, τα μοιράζουμε σε σακουλάκια τροφίμων και τα φυλάσσουμε στην κατάψυξη. Όταν πρόκειται να τα μαγειρέψουμε, τα ρίχνουμε όπως είναι παγωμένα στο βραστό νερό.Βάζουμε μπόλικο νερό να βράσει και ρίχνουμε μέσα τα σκιουφιχτά να βράσουν για περίπου 1 ώρα σε μέτρια φωτιά, μέχρι να τα δοκιμάσουμε και να δούμε ότι έχουν γίνει. Μπορούμε είτε να τα σερβίρουμε ζουμερά με λίγα από τα υγρά του βρασμού τους είτε να τα στραγγίσουμε, όπως κάνουμε με τα μακαρόνια: Με κουτάλα σουρωτή τα σερβίρουμε σε πιάτα και τα περιχύνουμε με καυτό λιωμένο βούτυρο. Τα σερβίρουμε με τριμμένο τυρί ή/και με ξύγαλο.
Αλεύρι (ζύμες),Τυρί